ก.ล.ต.เปิดเฮียริ่งเกณฑ์ให้บริการหลักทรัพย์-สัญญาซื้อขายล่วงหน้า
ก.ล.ต.เปิดเฮียริ่งปรับปรุงงานระบบหลักทรัพย์-สัญญาซื้อขายล่วงหน้า เพิ่มความยืดหยุ่นลดภาระผู้ประกอบการ
23 ส.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นการปรับปรุงร่างประกาศเกี่ยวกับระบบงานและการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า เพื่อให้ผู้ประกอบธุรกิจนำไปใช้ปฏิบัติงานได้สะดวกยิ่งขึ้น
โดย ก.ล.ต. มีแนวคิดที่จะทบทวนระบบงานในการปฏิบัติงานและการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้าที่ใช้มาระยะหนึ่งให้เหมาะสมและยืดหยุ่นขึ้นตามรูปแบบธุรกิจที่หลากหลาย ช่วยลดภาระและอุปสรรคในการประกอบธุรกิจ ตลอดจนรวบรวมหลักเกณฑ์ที่เกี่ยวข้องกับระบบงานและการให้บริการมาไว้ด้วยกัน เพื่อให้ผู้ประกอบธุรกิจสามารถนำไปใช้ในการปฏิบัติงานได้อย่างสะดวก
ทั้งนี้ การเปิดรับฟังความคิดเห็นครั้งนี้ เป็นการนำเสนอร่างประกาศซึ่งได้ปรับปรุงเพิ่มเติมตามความเห็นจากผู้ประกอบธุรกิจและผู้เกี่ยวข้องที่ได้รับจากการเปิดรับฟังความเห็นครั้งก่อนในเดือนพฤษภาคมที่ผ่านมา อาทิ
– การจัดให้มีกระบวนการยืนยันตัวตนของลูกค้าที่เหมาะสมและน่าเชื่อถือ
– การตรวจสอบ ทบทวน และรวบรวมข้อมูลเกี่ยวกับลูกค้าเพิ่มเติม เมื่อมีการเปลี่ยนแปลงทางธุรกรรมอย่างมีนัยสำคัญ หรือมีเหตุอันควรสงสัยเกี่ยวกับข้อมูลดังกล่าว
– การให้บริการวิเคราะห์และแนะนำการลงทุนเพื่อกำหนดแผนจัดสรรการลงทุนให้กับลูกค้า โดยมีการกระจายการลงทุนในหลักทรัพย์หรือสัญญาซื้อขายล่วงหน้า ซึ่งได้รับความยินยอมจากลูกค้า